24-årige Sofia Borup Baggesen fra Frederikshavn har chancen for at blive en del af mandskabet, når der til august er VM i ishockey. Men det lå ikke lige i kortene, at det var på isen, hun skulle slå igennem. Siden hun for alvor startede med sporten som 15-årig på pigeholdet i Frederikshavn, har hun været tæt på at opgive det flere gange. - I sommeren 2017 var jeg færdig med gymnasiet, og derefter flyttede jeg et år til Tyskland for at arbejde. Jeg spillede sådan lidt "Beer League"-ishockey en gang om ugen. Mere blev det ikke til, siger Sofia Borup Baggesen til Kanal Frederikshavn og fortsætter: - Egentlig havde jeg regnet med, at ishockeyen var et overstået kapitel, men da jeg kom hjem, var jeg hjælpetræner på en pigecamp i Aalborg, hvor den daværende Hvidovre-træner var med. Da jeg så flyttede til København for at studere videre, fik jeg chancen for at spille i Hvidovre. I Hvidovre fandt jeg et stærkt miljø med mange jævnbyrdige og jævnaldrende spillere, og det gav mig blod på tanden. Fra angriber til back Frederikshavneren har egentlig altid spillet i angrebet, men da landstræner Peter Elander ved en træningssamling i sidste sæson manglede en forsvarsspiller, kom hun hun i spil til den position, og det viste sig at fungere godt. - Jeg har faktisk ikke noget problem med at spille back. Det er en god udfordring, og det er også mit udgangspunkt i den nye landsholdstrup frem mod VM, siger Sofia Borup Baggesen til Kanal Frederikshavn . Og det kan være det, der har øget hendes chancer for at blive en del af VM-truppen. Lige nu er der nemlig graviditeter og skader blandt spillerne i bruttotruppen i forsvaret, hvilket kan åbne op for en plads til Sofia Borup Baggesen. Ringen sluttes Kommer den nordjyske ishockeyspiller på landstræner Björn Edlunds mandskab, når der til august afholdes VM i ishockey, så er ringen sluttet. Den anden indledende pulje, hvor de danske ishockeykvinder er med, spilles nemlig i Frederikshavn. - Det er jo ret vildt at tænke på, at det sted, hvor jeg begyndte at spille ishockey for ni år siden, nu kan blive min hjemmebane ved et A-VM. Kommer jeg gennem nåleøjet, vil det jo være stort at spille foran familie og venner, siger Sofia Borup Baggesen til lokalmediet og slutter: - Selvfølgelig går jeg efter at gribe chancen. A-VM i ishockey for kvinder afholdes 26. august - 4. september 2022 .

Opsummering:
Selvom Sofia Borup Baggesen har været tæt på at stoppe med Ishockey flere gange gennem sin unge karriere, så har hun nu en chance for at spille VM.